Il-Kummissjoni Ewropea - Stqarrija għall-istampa Il-Frodi tal-VAT: Għodda ġdida biex tgħin lill-pajjiżi tal-UE joħonqu l-attività kriminali u jirkupraw biljuni ta' ewro Brussell, il-15ta' mejju 2019 Bis-saħħa ta' din is-sistema l-ġdida, l-Istati Membri jkunu jistgħu jiskambjaw id-data u jipproċessawha b'mod konġunt, u b'hekk jaslu għal detezzjoni iktar bikrija ta' netwerks suspettużi. Il-varar tal-għodda Analiżi tan-Netwerks ta' Tranżazzjonijiet (TNA) jaħbat ma' investigazzjonijiet riċenti tal-midja li kixfu mill-ġdid l-ispejjeż enormi tal-frodi tal-VAT għall-finanzi pubbliċi, b'gangs kriminali jistagħnew minn fuq dahar il-kontribwenti onesti tat-taxxa. It-TNA hija parti mill-isforz kontinwu tal- Kummissjoni biex timplimenta sistema tal-VAT moderna u reżistenti għall-frodi. Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, stqarr: "Il-frodi kriminali tal-VAT hija waħda mill-problemi ewlenin għall-finanzi pubbliċi tagħna llum il- ġurnata, u l-qerda tagħha għandha tkun prijorità ewlenija għall-gvernijiet tal-UE. Din l-għodda ġdida se tħaffef il-proċess biex l-awtoritajiet ikunu jistgħu jikxfu attività suspettuża u jaġixxu kontriha. Iżda dan il- progress ma jnaqqasx mill-bżonn ta' riforma iktar estensiva u fil-fond tas-sistema tal-VAT tal-UE, biex tiżgura li tkun kapaċi tlaħħaq mal-ammont kbir ta' kummerċ transfruntiera li jsir fl-UE. " Billi l-frodi tal-VAT kapaċi titwettaq f'ħakka t'għajn, daqstant ieħor huwa importanti li l-Istati Membri jkollhom l-għodda biex ikunu jistgħu jaġixxu bl-iktar mod rapidu u effiċjenti possibbli. It-TNA, li l-Istati Membri bdew jużaw illum, se tagħti lill-awtoritajiet tat-taxxa tal-Istati Membri aċċess rapidu u faċli għall- informazzjoni dwar it-tranżazzjonijiet transfruntiera, li għandu jwassal għal azzjoni fil-pront meta tiġi identifikata frodi potenzjali tal-VAT. Peress li t-TNA ġiet żviluppata b'kollaborazzjoni stretta bejn l-Istati Membri u l-Kummissjoni, se tagħti lok ukoll għal kooperazzjoni ħafna iktar mill-qrib bejn in-netwerk tal-UE ta' esperti kontra l-frodi ("Eurofisc") fejn tidħol l-analiżi konġunta ta' informazzjoni sabiex il-frodi karusell tal-VAT tkun tista' tiġi identifikata u interċettata bl-iktar mod żvelt u effettiv possibbli. It-TNA se ssaħħaħ il-kooperazzjoni u l-iskambju ta' informazzjoni fost l-uffiċjali nazzjonali tat-taxxa, u b'hekk l-uffiċjali tal-Eurofisc ikunu jistgħu jqabblu l- informazzjoni mar-rekords kriminali, il-bażijiet tad-data u l-informazzjoni miżmuma mill-Europol u mill- OLAF (l-aġenzija tal-UE kontra l-frodi), kif ukoll jikkoordinaw investigazzjonijiet transfruntiera. Fil-laqgħa tal-bieraħ u tal-lum, l-uffiċjali kontra l-frodi minn Stati Membri li jieħdu sehem fit-TNA qablu dwar kif l-għodda se taħdem, kif ukoll dwar kif l-informazzjoni miġbura se tintuża 'l quddiem. Kuntest Is-sistema komuni tat-Taxxa fuq il-Valur Miżjud (VAT) taqdi rwol importanti fis-Suq Uniku tal-Ewropa. Hija sors ta' dħul ewlieni u li qed jikber għall-Istati Membri tal-UE, u ġabret aktar minn €1 triljun fl- 2015, li jikkorrispondi għal 7 % tal-PDG tal-UE. Waħda mir-riżorsi proprji tal-UE hija wkoll ibbażata fuq il-VAT. Bħala taxxa fuq il-konsum, hija waħda mill-aktar forom ta' tassazzjoni li jiffavorixxu t-tkabbir. Il-Kummissjoni saħqet b'mod konsistenti fuq il-bżonn ta' riforma tas-sistema tal-VAT sabiex issir iktar reżistenti għall-frodi. Sar progress b'regoli ġodda miftiehma dwar il-VAT għall-bejgħ bl-internet, kif ukoll b'regoli aktar effiċjenti għall-iskambju ta' informazzjoni u kooperazzjoni fost l-Istati Membri. Madankollu, il-progress kien kajman fuq il-proposti tal-Kummissjoni biex tiġi implimentata żona definittiva tal-VAT tal-UE aktar favur in-negozju u aktar reżistenti għall-frodi. Tiġdid mill-qiegħ tas- sistema attwali ġie propost f'Ottubru 2017 (ħolqa). Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail